R. Zajac, minister zdravotníctva SR: (2005-06-29):
Prvý.  Naozaj ide o výmenu zákona. Ja si myslím, že sa to dalo  robiť poslaneckým návrhom, veď to je obvyklé. Je to pôvodný poistný návrh Smeru, ktorý je naozaj neaplikovateľný, nehovoriac o tom, že rôzne poistné produkty pri systéme verejného zdravotného poistenia, ako sú navrhované tu, by asi neboli úplne v poriadku. Druhý. Tam by som sa chcel vyjadriť ku komentáru pána poslanca Bódyho. Podľa môjho názoru jednak zdravotné poisťovne sú v inom zákone, sú v zákone č. 581/2004 Z. z., a zdravotné poistenie je produkt. Jednak si treba aj spomenúť, že Slobodné fórum malo svoju reformu, v úvodzovkách to hovorím, to som vždy hovoril v úvodzovkách, kde spokojne mali aj akciové spoločnosti ako objekty súkromného práva na povinné verejné zdravotné poistenie, to znamená, akési podávanie na Ústavný súd teraz znamená, že keby tie zákony Slobodného fóra prešli, asi by to tiež musel podať na Ústavný súd, lebo prinajmenšom všetky štyri veci, ktoré teraz Slobodné fórum na Ústavnom súde atakuje, samozrejme, v jeho verzii  mojich zákonov som videl, takže tam neviem či pamäť, či prehodnotenie. Chcem ale povedať k zdravotnému poisteniu. To, čo pán poslanec Džupa mal, naozaj na tom sme tvrdo spolupracovali, pretože to sú ešte posledné problémy s ročným zúčtovaním, a ozaj požiadam poslancov, aby tento návrh bol podporený. To, čo je ale dôležité pre zdravotné poistenie si povedať, že to je symbol solidarity, kde naozaj ekonomicky zdatnejší solidarizuje s ekonomicky nezdatným, bohatý s chudobným a dokonca, ak chcete, zdravý s chorým. Pretože máme prípady ľudí, ktorí celý život platia zdravotné poistenie a nikdy zdravotnú starostlivosť nečerpali. To znamená, poistný zákon nie je možno dôležitý, z hľadiska politického je úplne jasné, že solidarita tu musí byť, ale je vyjadrením aj matematickým, aj finančným, aj politickým, aj morálnym vyjadrením solidarity. Naozaj sme otvorili hornú hranicu na 36-násobok priemernej mzdy, to znamená ľudia, ktorí dnes zarobia ročne 516-tisíc korún, platia skoro 7-tisíc mesačne zdravotné poistenie nezávisle od toho, či ho čerpajú, alebo nečerpajú. Predstava, že zdravotná poisťovňa  mi bude predávať produkt, je predstava, ktorú tento parlament odmietol, pretože odmietol, aby poisťovne mohli vlastniť napríklad zdravotnícke zariadenia. A ja som sa tej predstave iba usmieval, lebo nemôžem celkom dobre v pondelok, stredu a piatok hovoriť vždy niečo iné. Môžem to robiť pri mariáši, ale v politike ťažko. Preto si myslím, že zdravotné poistenie je kľúčový zákon pre občana, hoci on ho nevníma inak, akože tí, ktorí musia platiť, sa hnevajú, že platiť musia, a tí, ktorí prijímajú, sú príjemcovia zdravotnej starostlivosti, majú stále pocit, že tej zdravotnej starostlivosti je málo, že je drahá a že jednoducho ju nemôžu dostávať v tých očakávaniach a v tom objeme, ktorý požadujú. To znamená, tu je základný rozpor solidarity, keď jedni platia a priebežne druhým sa z toho niečo hradí a naozaj zdravotné poistenie je taký citlivý zákon, a tak nebezpečný zákon na nejaké chyby. Sám som o nich hovoril pri mojom úvodnom slove a je taký vážny zákon, že budeme musieť pri hlasovaní zajtra veľmi zvažovať, či môžeme nejaké návrhy dať, alebo nedať. K tomu návrhu pána poslanca Bódyho ohľadom sociálnych asistentov, a teda ľudí, ktorí sú sociálne odkázaní, treba povedať, že ten príjem, oni sú poistencami štátu zo zákona, ak nezarábajú viac ako polovicu minimálnej mzdy. To môžem zvážiť, ja mám hore celý tím ľudí, ktorí si to preskúmajú, či sa to dá zapracovať len takýmto spôsobom, pán poslanec, v prípade, že by ten spôsob musel byť trochu inak technicky urobený, lebo ja z hlavy neviem povedať, kde všade by sa to odrazilo, potom by som zajtra požiadal o otvorenie rozpravy, aby sa to ešte raz dalo. Lebo si myslím, že tí ľudia, ktorí pomáhajú sociálne odkázaným, dobre, tak je to správne, sú to sociálne odkázaní. Tí ľudia, ktorí pomáhajú, naozaj môžu byť poistencami štátu, pretože oni nie ani... (Reakcia z pléna.) Prosím? Áno. Takže po skončení dnešného zasadania je tam hore aj doktor Mihál, aj Zuzka Motajová, aj Peter Samo, sadneme si a skúsime sa pozrieť, či takto to vyhovuje. Pokiaľ by to takto nevyhovovalo, tak to skúsime dostať do podoby, aby to vošlo do toho zákona presne. Toto som schopný podporiť. Takže to sú už dva zásahy, dve bingá pána poslanca Bódyho. Ďakujem veľmi pekne, že ste si ma vypočuli.